《送徐彦章并属光庭》
宋代·赵蕃

儒冠往往令人羞，夫君经明行益修。岂惟吾州罕此流，他州亦复难多求。

迩来默默如有忧，君其莫遣胸次留。是物能为人赘疣，不但萧然成白头。

闽山重行岁且遒，梅花落尽腊酒稠。茅檐夜气侵征裘，一杯颇解思人否。

君家大阮真吾俦，许君能从竹林游。福清政成早回辀，饱食相期趁麦秋。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。